ROZHODNUTIE KOMISIE
z 30. júla 2008,
ktorým sa mení a dopĺňa rozhodnutie 2007/777/ES, pokiaľ ide o oprávnenie Číny na dovoz tepelne opracovaných mäsových výrobkov z hydiny
[oznámené pod číslom K(2008) 3874]
(Text s významom pre EHP)
(2008/638/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/118/EHS zo 17. decembra 1992, ktorou sa stanovujú veterinárne a zdravotné požiadavky na obchodovanie s výrobkami, na ktoré sa nevzťahujú takéto požiadavky ustanovené v osobitných právnych predpisoch uvedených v prílohe A (I) k smernici 89/662/EHS a, pokiaľ ide o patogény, k smernici 90/425/EHS, a na ich dovoz do Spoločenstva (1), a najmä na jej článok 10 ods. 2 písm. c),
so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (2), a najmä na úvodnú vetu jej článku 8, článok 8 ods. 1 prvý pododsek, článok 8 ods. 4, článok 9 ods. 2 písm. b), a článok 9 ods. 4 písm. b) a c),
keďže:
(1)
V rozhodnutí Komisie 2007/777/ES z 29. novembra 2007, ktorým sa ustanovujú veterinárne a zdravotné podmienky a vzorové osvedčenia na dovoz určitých mäsových výrobkov a opracovaných žalúdkov, mechúrov a čriev z tretích krajín určených na ľudskú spotrebu a ktorým sa zrušuje rozhodnutie 2005/432/ES (3), sa stanovujú pravidlá dovozu zásielok určitých mäsových výrobkov určených na ľudskú spotrebu do Spoločenstva vrátane zoznamu tretích krajín a častí tretích krajín, z ktorých dovozy takýchto výrobkov podliehajú vydaniu povolenia. V uvedenom rozhodnutí sa tiež ustanovujú vzorové osvedčenia a pravidlá zaobchádzania s danými výrobkami.
(2)
Rozhodnutím 2007/777/ES sa Čína oprávňuje iba na vývoz takých tepelne opracovaných mäsových výrobkov z hydiny do Spoločenstva, ktoré sú ošetrené v hermeticky uzavretom kontajneri pri hodnote Fo tri alebo vyššej, tak ako je uvedené v časti 4 prílohy II k danému rozhodnutiu.
(3)
Čínske orgány nedávno požiadali Komisiu, aby povolila dovážať do Spoločenstva mäsové výrobky z hydiny, ktoré prešli menej dôkladnou úpravou, konkrétne tepelným opracovaním pri minimálnej teplote 70 °C.
(4)
Útvary Komisie vykonali v Číne niekoľko inšpekčných misií, ktoré ukázali, že príslušné čínske orgány, najmä v provincii Shandong, sú dostatočne dobre štruktúrované na to, aby mohli kontrolovať zdravotný stav hydiny.
(5)
Okrem toho vedeli úrady v provincii Shandong preukázať dodržiavanie osobitných veterinárnych požiadaviek stanovených v smernici 2002/99/ES a v rozhodnutí 2007/777/ES.
(6)
Po ostatnom výročnom generálnom zhromaždení Svetovej organizácie pre zdravie zvierat (OIE) v máji 2007 v Paríži, na ktorom sa Čína stala jej plnoprávnym členom, začali čínske orgány pravidelne zasielať Komisii informácie o zdravotnom stave zvierat. Okrem toho súhlasili s tým, že poskytnú Komisii informácie do 24 hodín od prepuknutia prvotnej nákazy vtáčej chrípky a pseudomoru hydiny v každej z doposiaľ nákazou nepostihnutej časti ich územia.
(7)
Čína nedávno zaslala Referenčnému laboratóriu Spoločenstva pre vtáčiu chrípku (CRL) vzorky vírusu vtáčej chrípky. Výmenou vzoriek vírusu je možné podrobnejšie preskúmať vývinové štádiá vírusu a určiť možné miesta a spôsoby šírenia vírusu.
(8)
Z tohto dôvodu je vhodné povoliť dovoz takých hydinových mäsových výrobkov, ktoré boli tepelne opracované pri minimálnej teplote 70 °C tak, ako je uvedené v časti 4 prílohy II k rozhodnutiu 2007/777/ES, z čínskej provincie Shandong do Spoločenstva.
(9)
Rozhodnutie 2007/777/ES by sa preto malo zodpovedajúcim spôsobom zmeniť a doplniť.
(10)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Časti 1 a 2 prílohy II k rozhodnutiu 2007/777/ES sa nahrádzajú textom v prílohe k tomuto rozhodnutiu.
Článok 2
Členské štáty bezodkladne prijmú opatrenia potrebné na dosiahnutie súladu s týmto rozhodnutím a dané opatrenia uverejnia. Bezodkladne o tom informujú Komisiu.
Článok 3
Toto rozhodnutie je určené členským štátom.
V Bruseli 30. júla 2008